CELEX: 32015D1734
Language: mt
Date: 2015-09-18 00:00:00
Title: Deċiżjoni tal-Kunsill (UE) 2015/1734 tat-18 ta' Settembru 2015 li tistabbilixxi l-pożizzjoni li għandha tiġi adottata f'isem l-Unjoni Ewropea fit-12-il Assemblea Ġenerali tal-Organizzazzjoni Intergovernattiva għall-Ġarr Internazzjonali bil-Ferrovija (OTIF) rigward ċerti emendi għall-Konvenzjoni dwar it-Trasport Internazzjonali bil-Ferrovija (COTIF) u għall-Appendiċijiet tagħha

29.9.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 252/43
            
         DEĊIŻJONI TAL-KUNSILL (UE) 2015/1734
   tat-18 ta' Settembru 2015
   li tistabbilixxi l-pożizzjoni li għandha tiġi adottata f'isem l-Unjoni Ewropea fit-12-il Assemblea Ġenerali tal-Organizzazzjoni Intergovernattiva għall-Ġarr Internazzjonali bil-Ferrovija (OTIF) rigward ċerti emendi għall-Konvenzjoni dwar it-Trasport Internazzjonali bil-Ferrovija (COTIF) u għall-Appendiċijiet tagħha
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-Unjoni ngħaqdet mal-Konvenzjoni dwar it-Trasport Internazzjonali bil-Ferrovija tad-9 ta' Mejju 1980, kif emendata bil-Protokoll ta' Vilnius tat-3 ta' Ġunju 1999 (“il-Konvenzjoni COTIF”), bis-saħħa tad-Deċiżjoni tal-Kunsill 2013/103/UE (1).
            
         
               (2)
            
            
               L-Istati Membri kollha, għajr Ċipru u Malta, huma partijiet kontraenti għall-Konvenzjoni COTIF u japplikawha.
            
         
               (3)
            
            
               L-Assemblea Ġenerali, stabbilita skont il-punt (a) tal-Artikolu 13§ 1 tal-Konvenzjoni COTIF (“Assemblea Ġenerali”), matul it-12 il-sessjoni tagħha li ser issir bejn id-29 u t-30 ta' Settembru 2015, mistennija tiddeċiedi dwar ċerti emendi għall-Konvenzjoni COTIF u għall-Appendiċijiet tagħha: fl-Appendiċi D (Regoli Uniformi għall-Kuntratti tal-Użu tal-Vetturi fit-Traffiku Ferrovjarju Internazzjonali — CUV), fl-Appendiċi F (Regoli Uniformi li jirrigwardaw il-Validazzjoni ta' Standards Tekniċi u l-Adozzjoni ta' Preskrizzjonijiet Tekniċi Uniformi Applikati għall-Materjal tal-Ferroviji bl-intenzjoni li jintużaw mit-Traffiku Internazzjonali — APTU) u fl-Appendiċi G (Regoli Uniformi li jirrigwardaw l-Ammissjoni Teknika ta' Materjal tal-Ferroviji użat fit-Traffiku Internazzjonali — ATMF).
            
         
               (4)
            
            
               Il-pożizzjoni tal-Unjoni dwar ċerti punti għandha tiġi adottata skont l-Artikolu 218(9) tat-Trattat, peress li d-deċiżjonijiet dwar dawk l-emendi li jridu jittieħdu waqt l-Assemblea Ġenerali huma atti b'effett legali u s-suġġett tagħhom huwa fil-kompetenza tal-Unjoni.
            
         
               (5)
            
            
               L-emendi għall-Konvenzjoni COTIF għandhom l-għan li jaġġornaw il-kompiti tal-Kumitat tal-Esperti Tekniċi u referenza għad-definizzjoni ta' “detentur” f'konformità mal-liġi tal-Unjoni Ewropea, u li jibdlu ċerti regoli dwar il-finanzjament, l-awditjar u r-rappurtar tal-Organizzazzjoni Intergovernattiva għall-Ġarr Internazzjonali bil-Ferrovija (OTIF), kif ukoll li jagħmlu ċerti bidliet amministrattivi żgħar.
            
         
               (6)
            
            
               L-emendi fl-Appendiċi D (CUV) li ppreżenta s-Segretarju Ġenerali tal-OTIF għandhom l-għan li jiċċaraw ir-rwoli tad-detentur u tal-entità responsabbli għall-manutenzjoni fil-kuntratti tal-użu tal-vetturi fit-traffiku internazzjonali bil-ferrovija.
            
         
               (7)
            
            
               L-emendi fl-Appendiċi F (APTU) u G (ATMF) għandhom l-għan li jiċċaraw il-kamp ta' applikazzjoni tagħhom bit-tneħħija tar-referenza għal “materjal ferrovjarju ieħor”.
            
         
               (8)
            
            
               L-emendi għall-Appendiċi D (CUV), F (APTU) u G (ATMF) għall-Konvenzjoni COTIF, kif ukoll ċerti emendi għall-Konvenzjoni COTIF innifisha jaqgħu fil-kompetenza tal-Unjoni u huma f'konformità mal-liġi u mal-għanijiet strateġiċi tal-Unjoni, u għalhekk l-Unjoni għandha tappoġġahom.
            
         
               (9)
            
            
               Għalhekk, il-pożizzjoni tal-Unjoni fit-12-il Assemblea Ġenerali għandha tkun ibbażata fuq l-Anness għal din id-Deċiżjoni,
            
         ADOTTA DIN ID-DEĊIŻJONI:
   Artikolu 1
   1.   Il-pożizzjoni li għandha tiġi adottata f'isem l-Unjoni Ewropea fit-12-il Assemblea Ġenerali fil-kuntest tal-Konvenzjoni COTIF għandha tkun skont l-Anness ta' din id-Deċiżjoni.
   2.   Ir-rappreżentanti tal-Unjoni fl-Assemblea Ġenerali jistgħu jaqblu dwar xi tibdiliet żgħar fid-dokumenti msemmija fl-Anness ta' din id-Deċiżjoni mingħajr deċiżjoni ulterjuri tal-Kunsill.
   Artikolu 2
   Id-Deċiżjonijiet tat-12-il Assemblea Ġenerali, la darba adottati, għandhom jiġu ppubblikati f'Il-Ġurnal Uffiċjali tal-Unjoni Ewropea, u jindikaw meta ser jidħlu fis-seħħ.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, it-18 ta' Settembru 2015.
      
         
            Għall-Kunsill
         
         
            Il-President
         
         C. DIESCHBOURG
      
   
   
      (1)  Deċiżjoni tal-Kunsill 2013/103/UE tas-16 ta' Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad- 9 ta' Mejju 1980, kif emendata mill-Protokoll ta' Vilnius tat- 3 ta' Ġunju 1999 (ĠU L 51, 23.2.2013, p. 1).
   
      ANNESS
      1.   Dokumenti ta' referenza
      Dokumenti li jikkonċernaw ir-reviżjoni tal-COTIF u tal-Appendiċijiet tagħha huma disponibbli fis-sit web tal-OTIF:
      http://www.otif.org/en/law/general-assembly/working-documents-concerning-revision-of-cotif.html.
      2.   Kummenti u pożizzjonijiet dwar il-punti fuq l-aġenda
      
         Il-punt 1. L-elezzjoni tal-President u tal-Viċi-Presidenti
      
      Dokument: xejn.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      
         Il-punt 2. L-adozzjoni tal-aġenda
      
      Dokumenti: AG 12/2, AG 12/2 Add.1.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      
         Il-punt 3. Il-formazzjoni tal-Kumitat tal-Kredenzjali
      
      Dokument: xejn.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      
         Il-punt 4. L-organizzazzjoni tal-ħidma u l-għażla ta' xi Kumitat meqjusa meħtieġa
      
      Dokument: xejn.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      
         Il-punt 5. L-elezzjoni ta' Segretarju Ġenerali għall-perjodu mill-1 ta' Jannar 2016 sal-31 ta' Diċembru 2018
      
      Dokumenti: AG 12/5, AG 12/5.1, AG 12/5.2.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      Iż-żewġ kandidati għall-kariga ġejjin mill-Istati Membri tal-UE (l-Awstrija u Franza).
      
         Il-punt 6. Il-membri tal-OTIF — il-qagħda ġenerali
      
      Dokumenti: AG 12/6.
      Min jeżerċita d-dritt tal-vot: mhux applikabbli.
      Il-pożizzjoni koordinata: xejn.
      
         Il-punt 7. Il-qafas baġitarju
      
      Dokumenti: AG 12/7.1, AG 12/7.2.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      
         Il-punt 8. Ir-reviżjoni parzjali tal-COTIF — il-Konvenzjoni Bażika
      
      Dokumenti: AG 12/8, AG 12/8 Add. 1, AG 12/8 Add. 2.
      Min jeżerċita d-dritt tal-vot: L-Istati Membri.
      Il-pożizzjoni koordinata:
      
                   
               
               
                  L-emendi fl-Artikolu 3 (Il-kooperazzjoni internazzjonali) jiġu appoġġati (tibdil editorjali biex ir-referenza għall-“Komunitajiet Ewropej” tinbidel bir-referenza għall-“Unjoni Ewropea”).
               
            
                   
               
               
                  L-emendi fl-Artikolu 12 (L-eżekuzzjoni tas-sentenzi. Hemża) jiġu appoġġati għax dawn jemendaw id-definizzjoni ta' “detentur” bi qbil mal-liġi tal-UE.
               
            
                   
               
               
                  L-emendi fl-Artikolu 20 (Il-Kumitat tal-Esperti Tekniċi) jiġu appoġġati għax dawn huma meħtieġa biex jiġu aġġornati r-Regoli Uniformi APTU u ATMF biex jibqgħu jaqblu mal-liġi tal-UE.
               
            Emendi oħra: ebda pożizzjoni tal-UE.
      
         Il-punt 9. Ir-reviżjoni parzjali tal-Appendiċi B (CIM UR)
      
      Dokumenti: AG 12/9.
      Min jeżerċita d-dritt tal-vot: L-Istati Membri.
      Il-pożizzjoni koordinata: jittieħed nota tar-rapport tas-Segretarju Ġenerali dwar il-progress u t-tkomplija tal-ħidma fuq ir-reviżjoni ta' dan l-Appendiċi.
      
         Il-punt 10. Ir-reviżjoni parzjali tal-Appendiċi D (CUV UR)
      
      Dokumenti: AG 12/10, AG 12/10 Add. 1, AG 12/10 Add. 2, AG 12/10 Add. 3.
      Min jeżerċita d-dritt tal-vot: l-UE.
      Il-pożizzjoni koordinata:
      
                   
               
               
                  L-emendi fl-Artikolu 9 u fir-Rapport ta' Spjegazzjoni jiġu appoġġati, bi qbil mal-pożizzjoni tal-UE rappreżentata waqt il-25 sessjoni tal-Kumitat tar-Reviżjoni tal-OTIF (1), għax dawn jiċċaraw ir-rwoli tad-detentur u tal-entità responsabbli għall-manutenzjoni bi qbil mal-liġi tal-UE.
               
            
                   
               
               
                  L-Artikolu 1a l-ġdid propost mill-Ġermanja fid-dokument AG 12/10 Add. 3 ġie diskuss u appoġġat minn grupp ta' ħidma tal-UE ta' rappreżentanti tal-Istati Membri u tas-settur ferrovjarju li ltaqa' fis-26 ta' Novembru 2014. Fis-CIM teżisti dispożizzjoni simili (l-Artikolu 2 — Preskrizzjonijiet tad-dritt pubbliku). Għalhekk, din il-proposta tiġi appoġġata wkoll.
               
            
         Il-punt 11. Ir-reviżjoni parzjali tal-Appendiċi F (APTU UR)
      
      Dokumenti: AG 12/11.
      Min jeżerċita d-dritt tal-vot: l-UE.
      Il-pożizzjoni koordinata: jiġu appoġġati l-emenda fl-Artikolu 3 li għandha l-għan li jiġi ċċarat l-ambitu bit-tħassir ta' “materjal ieħor tal-ferroviji” u l-modifika rilevanti tar-Rapport ta' Spjegazzjoni.
      
         Il-punt 12. Ir-reviżjoni tal-Appendiċi G (ATMF UR)
      
      Dokumenti: AG 12/12.
      Min jeżerċita d-dritt tal-vot: l-UE.
      Il-pożizzjoni koordinata: jiġu appoġġati l-emendi fl-Artikoli 1 u 3 li għandhom l-għan li jiġi ċċarat l-ambitu bit-tħassir ta' “materjal ieħor tal-ferroviji” u l-modifika rilevanti tar-Rapport ta' Spjegazzjoni.
      
         Il-punt 13. Ir-Rapport ta' Spjegazzjoni rivedut u konsolidat
      
      Dokumenti: AG 12/13, AG 12/13 Add.1-10.
      Min jeżerċita d-dritt tal-vot: L-Istati Membri.
      Il-pożizzjoni koordinata: jiġi nnotat ir-Rapport ta' Spjegazzjoni rivedut u konsolidat u jingħata mandat lis-Segretarju Ġenerali biex jinkludi l-ispjegazzjonijiet adottati minn din l-Assemblea Ġenerali li jkollhom x'jaqsmu mal-emendi tal-COTIF u tal-Appendiċijiet tiegħu adottati minn din l-Assemblea Ġenerali. Madankollu, il-frażi “… japplikaw għall-attivitajiet tal-ECM, jew …” għandha titħassar fl-ispjegazzjonijiet dwar l-Artikolu 3a, 10, it-tieni sentenza. Barra minn hekk, fil-verżjoni Ġermaniża l-ispjegazzjonijiet dwar l-Artikolu 15, 1, it-tieni sentenza għandha tiġi emendata kif ġej:
      
         “In Übereinstimmung mit den gängigen Verfahren verschiedener Vertragsstaaten und zur expliziteren Klarstellung der Pflichten des Halters, obliegt dem Halter die Verpflichtung, den ihm zugeordneten Fahrzeugen eine ECM zuzuweisen.”
      
      
         Il-punt 14. Liġi Unifikata dwar il-Ferroviji
      
      Dokumenti: AG 12/14.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      
         Il-punt 15. Rapport dwar l-attivitajiet tal-Kumitat Amministrattiv fil-perjodu bejn l-1 ta' Ottubru 2012 u t-30 ta' Settembru 2015
      
      Dokumenti: AG 12/15.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      
         Il-punt 16. L-elezzjoni tal-Kumitat Amministrattiv għall-perjodu bejn l-1 ta' Ottubru 2015 u t-30 ta' Settembru 2018 (Kompożizzjoni u Presidenza)
      
      Dokumenti: AG 12/16.
      Min jeżerċita d-dritt tal-vot: L-Istati Membri.
      Il-pożizzjoni koordinata: xejn.
      
         Il-punt 17. Id-data proviżorja tat-13-il Assemblea Ġenerali
      
      Dokument: xejn.
      Min jeżerċita d-dritt tal-vot: mhux applikabbli.
      Il-pożizzjoni koordinata: xejn.
      
         Il-punt 18. Ħwejjeġ oħra
      
      Dokument: mhux disponibbli.
      Min jeżerċita d-dritt tal-vot: tiġi deċiża (“td”) dak il-ħin jekk ikun meħtieġ.
      Il-pożizzjoni koordinata: td dak il-ħin jekk ikun meħtieġ.
      
         Il-punt 19. Xi mandati tal-Assemblea Ġenerali
      
      Dokument: mhux disponibbli.
      Min jeżerċita d-dritt tal-vot: td dak il-ħin jekk ikun meħtieġ.
      Il-pożizzjoni koordinata: td dak il-ħin jekk ikun meħtieġ.
      
         Il-punt 20. Ir-rapporti tal-Kumitat, jekk ikun meħtieġ
      
      Dokument: mhux disponibbli.
      Min jeżerċita d-dritt tal-vot: td dak il-ħin jekk ikun meħtieġ.
      Il-pożizzjoni koordinata: td dak il-ħin jekk ikun meħtieġ.
      
         Il-punt 21. L-adozzjoni ta' deċiżjonijiet, mandati, rakkomandazzjonijiet u dokumenti oħrajn tal-Assemblea Ġenerali (id-dokument finali)
      
      Dokument: mhux disponibbli.
      Min jeżerċita d-dritt tal-vot: L-Istati Membri.
      Il-pożizzjoni koordinata: td dak il-ħin.
      
         (1)  Deċiżjoni tal-Kunsill tal-24 ta' Ġunju 2014 li tistabbilixxi l-pożizzjoni li għandha tiġi adottata f'isem l-Unjoni fil-25 seduta tal-Kumitat tar-Reviżjoni tal-OTIF rigward ċerti emendi fil-Konvenzjoni dwar it-Trasport Internazzjonali bil-Ferrovija (COTIF) u fl-Appendiċijiet tagħha (2014/699/UE), ĠU L 293, 9.10.2014, p. 26.